Rentekoers weer verhoogLesetja Kganyago, president van die Reserwebank (Foto; Thobile Mathonsi/African News Agency/ANA) Die Suid-Afrikaanse Reserwebank se monetêre beleidskomitee het die repokoers met nog 25 basispunte verhoog tot 4% per jaar. Dit sal vanaf Vrydag geld. Dit volg nadat die rentekoers in November vir die eerste keer in drie jaar, ook met 25 basispunte, verhoog is. Dit beteken dat Suid-Afrikaners nou meer sal moet opdok om hul skuld te delg, maar ook meer uit hul beleggings sal kry. Vier van die vyf komiteelede was ten gunste van nog ŉ verhoging. Dié besluit is gedeeltelik gegrond op stelselmatige en voortdurende ekonomiese groei in die komende jaar. “Wêreldwye ekonomiese groei word versterk deur die vinnige koers wat mense teen Covid-19 ingeënt word. Suid-Afrika se ekonomie het ook in 2021 vinnig herstel van die pandemie, maar sal waarskynlik in die komende jaar stadiger groei en vatbaar wees vir verskeie risiko’s,” het die komitee Donderdag in ŉ verklaring gesê.